Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 12.07.2024

**Αρ. Πρωτ.:** 659

ΠΡΟΣ: κα Ηρώ Χατζηγεωργίου, Διευθύνουσα Σύμβουλο Εταιρείας Ακινήτων Δημοσίου(ΕΤΑΔ) Α.Ε.

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η διασφάλιση της δωρεάν εισόδου όλων των ατόμων με αναπηρία και των συνοδών τους στην πλαζ της Βουλιαγμένης**»**

***Αξιότιμη κα Χατζηγεωργίου,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία ***«Διεκδικούμε Μαζί»*** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Το τελευταίο διάστημα, έχουμε γίνει αποδέκτες διαμαρτυριών από άτομα με αναπηρία ή και χρόνιες παθήσεις και των μελών της οικογένειάς τους σχετικά με τις προϋποθέσεις δωρεάν εισόδου στην πλαζ Ακτή Βουλιαγμένης. Σύμφωνα με το νέο τιμολογιακό κατάλογο της Εταιρείας Ακινήτων Δημοσίου (ΕΤΑΔ) Α.Ε., για την θερινή περίοδο 2024, όπως αυτές ισχύουν από 1.6.2024 έως 31.10.2024, δωρεάν είσοδο δικαιούνται τα άτομα με αναπηρία και χρόνιες παθήσεις που έχουν ποσοστό αναπηρίας 67% Και άνω και ένας συνοδός τους εφόσον η ανάγκη συνοδείας πιστοποιείται από αρμόδιο φορέα.

Παρ’ όλο που ο νέο τιμολογιακός κατάλογος αποτελεί θετική εξέλιξη στην πρόσβαση των ατόμων με αναπηρία και χρόνιες παθήσεις στην πλαζ Βουλιαγμένης, θα θέλαμε να σας επισημάνουμε ότι τα άτομα με ποσοστό αναπηρίας κάτω του 67%, παραμένουν αποκλεισμένα από την πλαζ Βουλιαγμένης– η οποία αποτελεί μία από τις ελάχιστες προσβάσιμες παραλίες στην Περιφέρεια Αττικής καθώς η επιβολή εισιτηρίου αποτελεί αποτρεπτικό παράγοντα για την επίσκεψή τους στην εν λόγω πλαζ. Επιπλέον, θα πρέπει να γίνει απόλυτα σαφές ότι η ανάγκη παρουσίας συνοδού για όλα τα άτομα με αναπηρία και χρόνιες παθήσεις είναι επιτακτική τόσο για την σωματική ακεραιότητά τους καθώς την παροχή οποιασδήποτε άλλης υποστήριξης ανεξάρτητα από την πιστοποίηση αναπηρίας που διαθέτουν.

***Κυρία Χατζηγεωργίου,***

Η ουσιαστική στήριξη των ευάλωτων κοινωνικών ομάδων σε περιόδους κρίσης επιβάλλει την ύπαρξη ειδικής και ουσιαστικής μέριμνας για τα άτομα με αναπηρία και χρόνιες παθήσεις, αλλά και για τα μέλη των οικογενειών τους. Ο πρωτοφανής πληθωρισμός που βιώνουμε καθώς και το πρόσθετο κόστος διαβίωσης που προκύπτει λόγω αναπηρίας, οδηγεί τα άτομα με αναπηρία/χρόνιες παθήσεις αλλά και τα μέλη των οικογενειών τους όλο και περισσότερο στην φτωχοποίηση.

Για το λόγο αυτό, στο πλαίσιο των αρμοδιοτήτων σας, απευθυνόμαστε σε εσάς προκειμένου **να διασφαλιστεί η δωρεάν είσοδος όλων των ατόμων με αναπηρία ή και χρόνια πάθηση με ποσοστό αναπηρίας 50% και άνω και για ένα (1) συνοδό τους για όλη την εαρινή περίοδο, με την επίδειξη κάρτας αναπηρίας ή στην περίπτωση που δεν διαθέτει κάρτα αναπηρίας, πιστοποίησης αναπηρίας σε ισχύ.**

Πιστεύοντας πως θα κατανοήσετε τη σοβαρότητα του εν λόγω θέματος, ευελπιστούμε στην άμεση και θετική ανταπόκρισή σας στο ως αίτημά μας και στην ενημέρωση της Συνομοσπονδίας για την εξέλιξη αυτού.

Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κα Αθηνά Μαρία Κόλλια, Γενική Γραμματέα Δημόσιας Περιουσίας
* κ. Μύρων Φλουρή, Γενική Γραμματέα Τουριστικής Πολιτικής & Ανάπτυξης
* Πρόεδρο και Μέλη Δ.Σ. ΕΤΑΔ Α.Ε.
* Πρόεδρο και Μέλη Δ.Σ. ΕΟΤ
* Πρόεδρο και Μέλη Επιτροπής Ελέγχου Ακτών Δ.Ε. Βουλιαγμένης

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |